ສຫລ ສົ່ງເສີມ ໂພຊະນາການ ສຳລັບເດັກ ແລະວຽກງານ ອະນາໄມ ແກ່ຊຸມຊົນ ຢູ່ ລາວ
ສະຫະລັດ ຖະແຫຼງເປີດໂຕ ກິດຈະກຳສົ່ງເສີມ ໂພຊະນາການ ສຳລັບເດັກ ແລະວຽກງານ ອະນາໄມ ແກ່ຊຸມຊົນ ຢູ່ ສປປ ລາວ ໃນວົງ​ເງິນ​ຊ່ວຍ​ເຫລືອ 6 ລ້ານ​ໂດ​ລາ​.
ເມື່ອວັນທີ 5 ກຸມພາ ຜ່ານມານີ້ ສະຫະລັດອາເມລິກາ ໄດ້ຖະ ແຫລງເປີດໂຕ ບັນດາກິດຈະກຳທີ່ຈະມີຂຶ້ນ ໃນສາທາລະນະ ລັດ ປະຊາທິປະໄຕ ປະຊາຊົນລາວ ໃນວົງເງິນຊ່ວຍເຫລືອ 6 ລ້ານໂດລາສະຫະລັດ ຫລືປະມານ 48 ຕື້ກີບ ເພື່ອຊ່ວຍຫລຸດ ຜ່ອນອັດຕາການຂາດສານ ອາຫານ ແລະພາວະການຈະເລີນ ເຕີບໂຕຊ້າ ແກ່ຊຸມຊົນທີ່ມີຄວາມ ສ່ຽງ ໂດຍຜ່ານການເສີມໂພ ຊະນາການ ວິທີປັບປຸງການໃຫ້ອາຫານ ເດັກອ່ອນ ແລະ ເດັກນ້ອຍໄວໜຸ່ມ ແລະ ລະບົບ ອະນາໄມຊຸມຊົນ ທີ່ດີຂຶ້ນ ໃນໂອກາດນີ້ ທ່ານ Daniel Clune ເອກອັກຄະລັດຖະທູດສະຫະ ລັດອາເມລິກາ ປະຈຳ ລາວ ກ່າວວ່າ ການຖະແຫລງຂ່າວໃນຄັ້ງນີ້ ແມ່ນກົງກັບການໄປຢ້ຽມຢາມນະຄອນ ຫລວງວຽງຈັນຂອງ ທ່ານ ເຈສັນ ໂຟລີ ຮອງຜູ້ຊ່ວຍຜູ້ບໍລິຫານຂອງ ອົງການພັດທະນາສາກົນຂອງສະຫະລັດ ເຊິ່ງເພິ່ນໄດ້ເດີນທາງໄປທົ່ວ ພາກພື້ນເພື່ອສະໜັບສະໜູນ ແນວຄິດລິເລີ່ມໃໝ່ທີ່ສຳຄັນນີ້ ເຖິງແມ່ນວ່າໃນປະຈຸບັນ ສປປ ລາວ ຈະມີການຂະຫຍາຍຕົວທາງ ດ້ານເສດຖະກິດ ແຕ່ ລາວກໍຍັງປະສົບພາວະການຂາດສານອາຫານ ໃນອັດຕາທີ່ສູງຢູ່ໃນພາກພື້ນເອເຊຍ 44 ສ່ວນຮ້ອຍ(44%) ຂອງ ເດັກນ້ອຍທີ່ມີອາຍຸຕ່ຳກວ່າ 5 ປີ ແມ່ນປະສົບກັບພາວະການ ຈະເລີນ ເຕີບໂຕຊ້າໃນລະດັບປານກາງເຖິງຮຸນແຮງ ແລະໃນບາງແຂວງກໍ່ມີອັດຕາສູງເຖິງ 60 ສ່ວນຮ້ອຍ(60%) ພິທີມອບທຶນຊ່ອຍເຫລືອດັ່ງກ່າວໄດ້ມີຂຶ້ນ ຢູ່ທີ່ກະຊວງສາທາລະນະສຸກໂດຍແມ່ນທ່ານ ເຈສັນ ໂຟລີ ເປັນຜູ້ມອບ ແລະ ສາດສະດາຈານ ດຣ ເອກສະຫວ່າງ ວົງວິຈິດ ລັດຖະມົນຕີ ວ່າການປະຊວງສາທາລະນະສຸກ ລາວ ເປັນຜູ້ຮັບ ໂດຍມີພາກສ່ວນກ່ຽວຂ້ອງຂອງທັງສອງ ຝ່າຍເຂົ້າຮ່ວມ ເປັນສັກຂີພິຍານ